 










Приложение № 1
О Т Ч Е Т

за изпълнение на Спортния календар
на Община Крумовград за 2025 година

Съгласно Закона за физическото възпитание и спорта общинската политика в областта на физическата активност, физическото възпитание, спорта и спортно-туристическата дейност се осъществява чрез финансово подпомагане развитието на физическата активност, физическото възпитание, спорта и спортно-туристическата дейност в съответствие с националната програма.


Планирането и реализирането на Спортния календар на Община Крумовград е обвързано със социално-икономическата и културна политика на общината. За пълноценното и рационално функциониране на системата за физическо възпитание и спорт са необходими съответните финансови, материално-технически и демографски условия.


През годината извън планираните средства за дейности в спортния календар община Крумовград реализирани дейности за поддържане на спортните бази, обновяване на терени и площадки за спортни дейности и изграждане на спортни съоръжения с цел подобряване на условията за спорт за всички, а именно:
1. Дооборудване и обновяване със спортни уреди и съоръжения фитнес залата в Спортен комплекс Крумовград.
2. Закупуване на моторен професионален валяк за нуждите на Спортен комплекс Крумовград.
3. Изграждане на поливна система в стадиона на Спортен комплекс гр. Крумовград.
4. Надстрояване на обслужваща сграда на спортен център за многофункционална зала в гр. Крумовград.

5. Изграждане на комбинирано спортно игрище в с. Пелин.

6. Изграждане на комбинирано спортно игрище в с. Сливарка.

7. Изграждане на спортна площадка и благоустрояване в с. Токачка.
1. Физическо възпитание и спорт в учебни заведения

Съгласно ПМС № 46 от 19 март 2020 година на МС за определяне на минимални диференцирани размери на паричните средства за физическа активност, физическо възпитание, спорт и спортно-туристическа дейност на деца и учащи в институции в системата на предучилищното и училищното образование се определят минимални диференцирани размери на паричните средства за физическа активност, физическо възпитание, спорт и спортно-туристическа дейност за:

 децата в общинските детски градини и в подготвителните групи към училища - 5 лв. на дете за бюджетна година.

учениците в общинските училища в дневна и комбинирана форма на обучение - 10 лв. на ученик за бюджетна година.

Необходимите парични средства се осигуряват ежегодно със Закона за държавния бюджет и се разходват за физическа активност, физическо възпитание, спорт, спортно-туристическа дейност, в т. ч. учебно-тренировъчна дейност, спортно-състезателна дейност и материално-техническо осигуряване. През бюджетната 2025 година училищата и детските градини не получиха необходимите средства съгласно ПМС № 46 от 19 март 2020 година на МС за определяне на минимални диференцирани размери на паричните средства за физическа активност, физическо възпитание, спорт и спортно-туристическа дейност на деца и учащи в институции в системата на предучилищното и училищното образование, но въпреки това развиваха спортна дейност, финансирана от бюджетите си.
1.1. Физическо възпитание и спорт в детски градини

 
Една от най-важните предпоставки за развитие на физическото възпитание и спорта е внедряването на активен двигателен режим при децата още в ранна детска възраст в детските градини. Физическата активност на децата в детските градини в община Крумовград се реализира чрез спортно - подготвителни упражнения като форми на физическото възпитание, застъпени в учебните програми и в организирани общински спортни празници и мероприятия. 


 В ДГ „Митко Палаузов“ Крумовград децата от подготвителните групи посещават часове по плуване в плувния басейн на градината. 
Децата от детските градини участваха и в различни спортни мероприятия организирани от общината по случай Международния ден на спорта и Деня на детето. 

1.2. Физическо възпитание и спорт в училища
Спортни състезания по програма на МОН, вътрешно училищни, общински, областни и зонални ученически игри и други дейности се планират ежегодно в спортния календар на Община Крумовград като се осигурява и финансиране. Отбори от СУ „Васил Левски“ гр. Крумовград участваха в областен кръг на ученически игри по волейбол, баскетбол, футбол и шахмат. Туристическият отряд към СУ „Васил Левски“ представя училището и общината в Националния туристически поход „По пътя на Ботевата чета“. Училищата на територията на община Крумовград провеждат спортни прояви по повод Деня на българския спорт, Деня на детето, Европейската седмица на мобилността е европейската седмица на спорта и други.
1.3. Физическо възпитание и спорт в ЦПЛР – ОДК

ЦПЛР-ОДК гр. Крумовград участва във всички мероприятия по Спортния календар на община Крумовград, в организирани местни конкурси, състезания и походи.
Спортни занимания по случай пролетната и лятната ваканция се организират и провеждат от ЦПЛР-ОДК, с цел оползотворяване свободното време на децата и учениците и насърчаването им за спортуване и физическа активност. ЦПЛР-ОДК организира детски спортни празници като включва състезания от различни спортни дисциплини. Организирани са екопоходи в Крумовград и околните села. Проведени са и шахматни турнири в ЦПЛР-ОДК. 

2. Спортно-туристическа дейност

Туристическият отряд „Димитър Петков“ към Средно училище  „Васил Левски“, гр. Крумовград взе участие в 77-тия Национален туристически поход „По пътя на Ботевата чета“. От средствата по спортния календар са осигурени част от транспортните разходи до Околчица и са закупени палатки, масички и столове.
3. Спортни мероприятия организирани от Община Крумовград

Общинският кръг на ученическите състезания „Защита при бедствия, пожари и извънредни ситуации“ и „Млад огнеборец“ се провеждат ежегодно с участие на училищните отбори от общината. Средствата необходими за провеждане на състезанията се осигуряват по спортния календар на общината.

През месец май се проведе ежегодния общински футболен турнир на малки врати „Купата на Крумовград“ между отбори от училища във възрастови групи I – IV клас, V-VII клас и VIII-X клас. 

За отбелязване на седмицата на спорта през м. май бяха организирани спортни дейности за деца и юноши. Спортен празник и игри „Бързи, смели и сръчни“ по случай 17 май – Ден на българския спорт и професионален празник на работещите в сферата на спорта беше организиран в ДГ „Юрий Гагарин“ и в ДГ „Митко Палаузов“ гр. Крумовград.

Отборът „Ла фурия“ участва в национален турнир по мини футбол „Winter masters 2025“ в гр. Панагюрище и във финалите на Шампионска лига 2025 по мини футбол в Свети Влас. Участието им беше финансирано от общинския бюджет по спортния календар. 

Плувното лято се проведе през юли - август. Плувното лято предостави възможност на деца от III, IV и V клас да придобият основни умения за плуване под ръководството и наблюдението на опитни инструктори.

По програмата за „Среща на крумовградчани от близо и далеч“ 2025 се проведоха футболни срещи на малки врати за деца и юноши и приятелска среща по волейбол за жени. Проведе се и шахматен турнир между децата от групите по шах към Център за подкрепа на личностното развитие - Общински детски комплекс гр. Крумовград. Мероприятията са заложени в спортния календар на община Крумовград.


През месеците август - септември 2025 година бяха организирани спортни и развлекателни занимания по спортния календар на община Крумовград.


През м. август и м. септември се проведоха селищните празници по населени места в общината. Проведоха се турнири по футбол, шахмат,  табла, борба и др.

От края на септември до 4 октомври 2025 година се проведе общински футболен турнир за „Купата на Крумовград“. Събитието е част от програмата по случай традиционния есенен панаир „Сеид баба“ Крумовград. В турнира участваха отборите: „Марибор“, „Крумовица“, „Пелин“, „Вранско“, „Бели птици“, „Nо name“, „Изток“ и „Young talents“. Община Крумовград осигури награден фонд за класиралите се отбори.

Община Крумовград е партньор и съорганизатор на състезанието по ултрабягане „Надбягване в Източни Родопи“ по маркиран туристически и еко-маршрут. Състезателите имаха възможността да се включат в няколко трасета, които преминават през природни забележителности.

През м. ноември се проведе общинския етап на ученическите игри по футбол във всички възрастови категории. Ученическите игри се организират по Държавен календар за извънкласни и извънучилищни дейности и Национален спортен календар на Министерство на образованието и науката за учебната година. 

Разходите за спорт за всички по Спортния календар за 2025 година са в размер на 51 648 лева от утвърдените с решение на Общински съвет Крумовград – 62 000 лева за дейности за всички. 
Изготвил: ................... /К. Тюрдиева/ 







Съгласувал: ……… …/Н. Акиф/

